钦定古今图书集成/明伦汇编/氏族典/第023卷 > 《廖用贤尚友录》 > 冯绲
## 钦定古今图书集成/明伦汇编/氏族典/第023卷 > 《廖用贤尚友录》 > 冯绲

按《后汉书冯绲传》：“绲字鸿卿，巴郡宕渠人也。少学《春
秋》司马兵法。父焕，为幽州刺史，疾忌奸恶，数致其罪。
建光元年，怨者诈作玺书谴责，下辽东都尉庞奋收
焕，焕欲自杀。绲疑诏文有异，止焕曰：‘大人在州，志欲
去恶，实无他故。必是凶人妄诈，规肆奸毒，愿以事自
上，甘罪无晚’。”焕从其言，上书自讼，果诈者所为，征奋、
扺罪，绲由是知名。初举孝廉，七迁为广汉属国都尉，
征拜御史中丞。顺帝末，以绲持节督扬州诸郡军事，
击破群贼，迁陇西太守。后鲜卑寇边，以绲为辽东太
守。征拜京兆尹，转司隶校尉，所在立威刑。迁廷尉太
常。长沙、武陵蛮反，荆南皆没，拜绲为车骑将军，将兵
十馀万讨之。荆州平定，振旅还京师。会长沙贼复起，
策免。顷之，拜将作大匠，转河南尹，复为廷尉。以中官
诬输左校。应奉上疏理，得免。后拜屯骑校尉，复为廷
尉，卒于官。